હું જોઈ જ રહી. થોડા સમય પહેલાં અમારે તેમના ઘરે જમવા જવાનું હતું. અમે સમયસર પહોંચી ગયા પણ તેનો પતિ મોડો આવ્યો. ત્યારે પણ એ મિત્ર જ પતિના મોડા આવવા માટે સોરી કહેતી રહી. સતત વાત વાતમાં સોરી શું કામ કહે છે? તે પૂછ્યું તો કહે વાદવિવાદ આગળ ન વધે તે માટે. ઝઘડા ન થાય એ માટે. આવી ગુનાહિત લાગણીઓ સાથે મોટાભાગની સ્ત્રીઓ જીવતી હોય છે. કારણ કે તેમને પોતાની રીતે થોડી ક્ષણ પણ જીવવાનો અધિકાર છે તેવો વિચાર જ નથી આવતો. સ્ત્રીનો બધો સમય, ગમા-અણગમા બધું જ બીજાનું ધ્યાન રાખવામાં હોય છે. સ્ત્રી બહાર કમાવા જતી હોય કે ગૃહિણી હોય તે સતત ગુનાહિતતામાં જીવતી હશે. સાયન્ટિફિક અમેરિકાએ કરેલા એક સંશોધનમાં પણ જાણવા મળ્યું કે સ્ત્રીઓ પુરુષો કરતાં વધુ પ્રમાણમાં માફી માગે છે.